Միրգա Գրաժինիտե-Տիլա

**Միրգա Գրաժինիտե-Տիլա** (ծնյալ Միրգա Գրաժինիտե, . ), լիտվուհի դիրիժոր, որ տևական ժամանակ եղել է Բիրմինգհեմ քաղաքի սիմֆոնիկ նվագախմբի երաժշտական տնօրենը: Լիտվայի ազգային պետական մրցանակի դափնեկիր:

## Կենսագրություն
Ծնվել է Վիլնյուսում, երաժիշտների ընտանիքում. հայրը՝ Ռոմուալդաս Գրաժինիսը, Վիլնյուսի *Այդիյա* երգչախմբի դիրիժորն է, մայրը՝ Սիգուտե Գրաժինիենեն, դաշնակահարուհի ու երգչուհի է, տատը՝ Բեատա Վասիլիաուսկայտե-Շմիդիենեն, ջութակահարուհի, պապի եղբայրը՝ երգեհոնահար, տատի քույրը՝ կոմպոզիտոր, քույրը՝ Օնուտե Գրաժինիտեն, դաշնակահարուհի:

Վաղ հասակից Միրգան ֆրանսերենի ու նկարչության դասեր է առել, սովորել Մ. Չուռլյոնիսի անվան գեղարվեստի ազգային դպրոցում, 11 տարեկանից ընդգրկվել երգչախմբային դիրիժորների դասարանում: 13 տարեկանում առաջին անգամ երգչախումբ է ղեկավարել: Այնուհետև երաժշտական ուսումնառությունը շարունակել է շվեյցարական Գրաց քաղաքի երաժշտության և կատարողական արվեստների համալսարանում, ապա՝ Լայպցիգի Ֆելիքս Մենդելսոն-Բարթոլդիի անվան կոնսերվատորիայում: Նա իր մասնագիտական անունը ձևավորել է՝ Գրաժինիտե ազգանվանը կցելով *Տիլե* բառը, որը լիտվերենում նշանակում է ''լռություն':

### Կարիերա

2011-2012 համերգաշրջանում Գրաժինիտե-Տիլան Հայդելբերգի թատրոնի երկրորդ կապելմայստերն էր: 2012 թվականին նա հաղթեց պատանի դիրիժորների մրցույթում, որը կազմակերպել էր Նեստլե ընկերությունը: 2013–2014 համերգաշրջանում դարձավ Բեռնի օպերայի առաջին կապելմայստերը, 2015-2016 համերգաշրջանում՝ Զալցբուրգի երկրամասային թատրոնի՝ Salzburger Landestheater-ի երաժշտական տնօրենը: Այստեղ նրա առավել հիշարժան աշխատանքներից էր Մոցարտի «Կախարդական սրինգ» ստեղծագործության տպավորիչ կատարումը: Զալցբուրգյան թատրոնում Միրգան պաշտոնավարեց նաև 2016-2017 համերգաշրջանում:

Գրաժինիտե-Տիլան աշխատել է նաև Լոս Անջելեսի ֆիլհարմոնիկում, աչքի ընկել հատկապես Մոիսեյ Վայնբերգի ստեղծագործությունների տպավորիչ կատարումներով, համերգացանկի հարստացմանն ուղղված հիշարժան այլ միջոցառումներով: 2015 թվականի հուլիսից աշխատանքի է անցել Միացյալ Թագավորությունում՝ Բիրմինգհեմի սիմֆոնիկ նվագախմբում. սկզբում՝ որպես հյուր-դիրիժոր, իսկ 2016 թվականի մարտ ամսից՝ որպես երաժշտական տնօրեն: Այստեղ իր առաջին համերգը նա վարեց 2016 թվականի օգոստոսի 26-ին. ընդ որում՝ Միրգան հանդիսանում է այդ երաժշտական կոլեկտիվը ղեկավարած առաջին կին դիրիժորը: 2018 թվականի մայիսին հայտարարվեց նրա հետ կնքված աշխատանքային պայմանագիրը մինչև 2020–2021 համերգաշջանի ավարտը երկարաձգելու մասին, 2021 թվականի հունվարին էլ հայտարարվեց, որ 2021-2022 համերգաշրջանի ավարտից հետո Միրգան կշարունակի համագործակցել բիրմինգհեմյան սիմֆոնիկ նվագախմբի հետ, բայց արդեն որպես հիմնական հյուր-դիրիժոր:

2019 թվականի փետրվարին Գրաժինիտե-Տիլան բացառիկ տևական պայմանագիր կնքեց Deutsche Grammophon (DG) ընկերության հետ՝ դառնալով նման պատվի արժանացած առաջին կին դիրիժորը: Այդ ընկերությունում իր առաջին ձայնագրությունը նա իրականացրեց 2019 թվականին. ձայնագրվեցին Մեչիսլավ Վայնբերգի սիմֆոնիաները՝ Բիրմինգհեմի սիմֆոնիկ նվագախմբի կատարմամբ: 2020 թվականի հոկտեմբերին Միրգային շնորհվեց «Տարվա ալբոմ» մրցանակը: Հետագայում նա իրականացրեց Ռամինտա Շերկշնիտեի, Բենջամին Բրիտենի, Ռալֆ Վոան Ուիլյամսի, Ուիլյամ Ուոլտոնի գործերի ձայնագրությամբ ալբոմների թողարկումը:

2018 թվականին Միրգա Գրաժինիտե-Տիլան պարգևատրվել է «Լիտվային մատուցած ծառայությունների համար» շքանշանի ասպետական խաչով:

### Անձնական կյանք
Գրաժինիտե-Տիլայի զուգընկերը երաժիշտ է: Զույգն ունի երկու որդի (մեկը ծնվել է 2018 թվականի օգոստոսի 26-ին, մյուսը՝ 2020 թվականի օգոստոսին) և մեկ դուստր: Ընտանիքի հիմնական բնակարանը Զալցբուրգում է:

## Ծանոթագրություններ

## Արտաքին հղումներ
* Official website of Mirga Gražinytė-Tyla
* Künstleragentur Dr. Raab & Dr. Böhm agency biography of Mirga Gražinytė-Tyla
* Columbia Artists Management Inc agency page on Mirga Gražinytė-Tyla
* Ann Drinan and Alexandra Kudukis, "An Interview with Mirga Gražinytė-Tyla, Los Angeles’ New Assistant Conductor".  Polyphonic.org webpage, 20 July 2015

Կատեգորիա:Լիտվայի ազգային մրցանակի դափնեկիրներ
Կատեգորիա:Լիտվացի դիրիժորներ
Կատեգորիա:Լիտվացի երաժիշտներ
Կատեգորիա:Կին դիրիժորներ